ສະພາຕໍ່າສະຫະລັດ ຈະລົງຄະແນນສຽງ ກ່ຽວກັບໜີ້ສິນ ຂອງປະເທດ (ເບິ່ງວີດີໂອ)
ສະພາຕໍ່າສະຫະລັດ ຈະລົງຄະແນນສຽງ ກ່ຽວກັບບັນຫາໜີ້ສິນ ຂອງປະເທດ ທີ່ມີການເລື່ອນເວລາອອກໄປ ໃນມື້ວານນີ້.
ພວກຜູ້ນຳຂອງພັກຣີພັບບລີກັນໃນສະພາຕໍ່າຂອງສະຫະລັດ ຈະພະຍາຍາມຈັດໃຫ້ມີການ ລົງຄະແນນສຽງໃນວັນສຸກມື້ນີ້ ກ່ຽວກັບແຜນການຂອງພວກທ່ານ ທີ່ຈະເພີ່ມຂີດຈຳກັດໃນ ການກູ້ຢືມເງິນຂອງສະຫະລັດ ແລະຕັດການໃຊ້ຈ່າຍລົງ ຫຼັງຈາກພວກທ່ານ ໄດ້ຖືກບັງຄັບ ໃຫ້ເລື່ອນເວລາໃນການລົງຄະແນນສຽງ ຍ້ອນມີການຄັດຄ້ານຕໍ່ແຜນການຂອງພວກທ່ານ ສະພາຕໍ່າທີ່ຢູ່ພາຍໃຕ້ການນຳພາຂອງພັກຣີພັບບລີກັນ ມີກຳນົດລົງຄະແນນສຽງ ໃນວັນພະ ຫັດວານນີ້ເພື່ອຮັບຮອງເອົາແຜນການທີ່ຮ່າງໂດຍປະທານສະພາຕໍ່າທ່ານ John Boehner ຊຶ່ງຈະເພີ່ມຂີດຈຳກັດໃນການກູ້ຢືມເງິນຂອງສະຫະລັດຂຶ້ນຈາກ 14 ພັນ 300 ຕື້ໂດລາເພື່ອ ເປັນການແລກປ່ຽນກັບການຕັດການໃຊ້ຈ່າຍຕ່າງໆລົງ 900 ຕື້ໂດລາໃນໄລຍະ 10 ປີຕໍ່ໜ້າ ສະຫະລັດຈະໝົດເງິນ ສຳລັບໃຊ້ໜີ້ ຖ້າຫາກບໍ່ມີການເພີ່ມຂີດຈຳກັດດັ່ງກ່າວ ພາຍໃນວັນທີ 2 ສິງຫາຄືວັນອັງຄານຈະມາ ຊຶ່ງຈະເຮັດໃຫ້ລັດຖະບານສະຫະລັດຜິດສັນຍາ ແຕ່ໃນຖັນແຖວຂອງພັກຣີພັບບລີກັນ ຮວມທັງ ພວກທີ່ເປັນພັນທະມິດ ຂອງກຸ່ມນິຍົມແນວ ທາງເດີມຈັດ Tea Party ໄດ້ຄັດຄ້ານຕໍ່ແຜນການຂອງທ່ານ Boehner ໂດຍເວົ້າວ່າບໍ່ໄດ້ ຈັດການໃຊ້ຈ່າຍຂອງລັດຖະບານລົງພຽງພໍ ສ່ວນບັນດາສະມາຊິກຂອງພັກເດໂມແຄຣັທທັງຢູ່ໃນສະພາຕໍ່າແລະສະພາສູງຕ່າງກໍໄດ້ຄັດ ຄ້ານຢ່າງແຂງຂັນເຊັ່ນກັນ ຕໍ່ແຜນການຂອງທ່ານ Boehner ທີ່ຮຽກຮ້ອງໃຫ້ມີການລົງຄະ ແນນສຽງອີກຄັ້ງນຶ່ງໃນທ້າຍປີນີ້ ເພື່ອເພີ່ມຂີດຈຳກັດໃນການກູ້ຢືມເງິນຂຶ້ນຕື່ມເພື່ອເປັນການ ແລກປ່ຽນກັບການຕັດການໃຊ້ຈ່າຍຂອງລັດຖະບານ ທີ່ໃຫຍ່ກວ່າເກົ່າລົງ ປະທານາທິບໍດີ ບາຣັກໂອບາມາໄດ້ຂູ່ວ່າຈະໃຊ້ ສິດຢັບຢັ້ງຫຼືວີໂຕ້ຕໍ່ຮ່າງກົດໝາຍສະບັບນີ້ ຖ້າລັດຖະສະພາ ສະຫະລັດຫາກຮັບຮອງເອົາ ຜູ້ນຳຂອງພັກເດໂມແຄຣັທໃນສະພາສູງ ທ່ານ Harry Reid ໄດ້ໃຫ້ການສະໜັບສະໜຸນ ຕໍ່ແຜນການທີ່ເປັນຄູ່ແຂ່ງ ທີ່ທ່ານເວົ້າວ່າ ຈະຕັດການໃຊ້ຈ່າຍຂອງລັດຖະບານລົງ 2 ພັນ 500 ຕື້ໂດລາ ຂະນະທີ່ຈະເພີ່ມຂີດຈຳກັດໃນການກູ້ຢືມເງິນຂອງລັດຖະບານໄປຈົນຮອດປີ 2012